醒世恒言
《**賣油郎獨佔花魁**》係明朝小說家馮夢龍寫嘅短篇小說，收錄咗喺《醒世恆言》小說集裏面。《賣油郎獨佔花魁》嘅故事包括兩條故事主線，一條線係才貌雙全、名噪京城，俾人叫做「花魁娘子」嘅青樓名妓莘瑤琴；一條線係老母好早死咗，三年前（十三歲嘅時候）俾佢老豆賣咗俾年老無仔繼承香火嘅朱十老，改咗名做朱重嘅賣油郎秦重。呢兩條故事主線嘅主角都係逃避靖康之難嘅底層人物，後嚟兩個人嘅命運軌跡相互重疊，從相遇到相戀，最終一齊戰勝命運、夫妻偕老，生咗兩個讀書有成嘅細路仔。呢篇小說後嚟俾人好幾次改編成唔同嘅話本小說，同埋唔同嘅劇本、電影等。

故事
--

莘瑤琴係喺汴梁（依家嘅開封）城郊嘅一個開六陳鋪嘅小康家庭（註：六陳鋪講嘅六陳係指米、大麥、小麥、大豆、小豆、芝麻等六種可以貯存好耐嘅糧食，有啲似香港同廣州嘅米舖）。莘瑤琴喺細個就已經好聰明伶俐，十歲就識得吟詩作賦。佢對琴棋書畫（古琴、圍棋、書法、繪畫呢四種藝術）同埋女紅（針線、紡織、刺繡、縫紉等嘅手藝、技巧），樣樣都好精通。不過喺靖康之難嘅時候，汴梁城失守，瑤琴喺走難嘅時候同家人失散咗，驚惶失措嘅莘瑤琴遇到咗一個以前嘅鄰居，呢個鄰居呃瑤琴話可以幫佢搵返佢嘅父母，瑤琴信咗佢，跟佢走，最後嚟到臨安（依家嘅杭州），鄰居將佢賣俾鴇母王九媽，淪落紅塵。王九媽見佢好有潛質，於是用心調校，改咗個藝名叫王美，又叫美娘。到咗佢十五歲嘅時候，王九媽想佢接客，不過開頭嘅時候，佢只係賣藝唔賣身，後嚟王九媽想賺多啲錢，叫佢賣身，喺威逼利誘之下，莘瑤琴只好「以後有客求見，欣然相接」，因為佢又靚又叻，所以「復帳之後，賓客如市。捱三頂五，不得空閑，聲價愈重。每一晚白銀十兩，兀自你爭我奪」。王美娘憑住自己嘅才藝同容貌，成為臨安名妓，喺當時嘅臨安城有「花魁娘子」嘅稱號，想叫佢陪一晚要收白銀十兩，雖然咁貴，仍然有好多慕名而來嘅達官貴人嚟幫襯佢。王美娘好想從良嫁人，但係就「易求無價寶，難得有情郎」，一直搵唔到合適嘅老公人選。

另一條主線，臨安城清波門外賣油舖嘅朱十老，三年前過繼咗一個原本叫秦重嘅少年，佢亦都係喺汴梁走難到臨安城。秦重嘅老母一早死咗，老豆因為養唔起佢，自己又無錢，所以喺佢十三歲嗰年將佢賣咗俾朱十老，秦重過繼咗俾朱十老之後，改名叫朱重。朱十老因為年紀大，又無仔女，所以將秦重（朱重）當親生仔咁養，喺舖頭嗰度學做賣油嘅生意，起初「父子」關係好好，後嚟因為朱十老患咗腰痛病，坐立不安，又做唔到粗重嘢，所以請多個叫邢權嘅夥計嚟舖頭幫手。四年幾之後，朱重到咗十七歲，仲未娶老婆。而朱十老嘅侍女，相當醜樣，叫做蘭花，已經二十幾歲，睇中咗朱重，想勾搭佢，不過朱重唔鍾意蘭花。勾搭唔到朱重，蘭花改為勾搭新夥計邢權，姣婆遇著脂粉客，兩個人一拍即合。因為佢哋覺得朱重咗住佢哋偷情，諗辦法將佢趕走，蘭花喺朱十老面前，假意話「小官人幾番調戲，好不老實」，朱十老平時同蘭花亦都有一手，有啲呷醋；另一方面，邢權將賣油舖嘅錢收起，然後同朱十老講「朱小官在外賭博，不長進，櫃裡銀子幾次短少，都是他偷去了」，起初朱十老唔信，不過大話講多幾次就有人信，朱十老最終都信咗佢哋，俾咗朱重三兩銀將佢趕走咗。

身上得三兩銀嘅佢，無本錢開舖，唔知道做乜生意好，佢見油坊老闆都識得佢，於是買咗套油擔，剩返嘅錢就用嚟去油坊買油。油坊老闆知道佢係老實人，亦都知道佢係俾人害，所以都想扶持佢。朱重努力賺錢，死慳死抵，所以好快啲生意就上咗軌道。不過佢仲好掛住老豆，心想「向來叫做朱重，誰知我是姓秦！倘或父親來尋訪之時，也沒有個因由」，於是用返秦重呢個名，為咗等老豆認得佢，佢喺油桶嗰度，一面大大隻字寫咗個「秦」字，另一面寫咗「汴梁」二個字，啲人都叫佢做「秦賣油」。

二月嘅有一日，秦重送油去昭慶寺嘅時候，啱啱見到住喺附近嘅王美娘，俾佢嘅美貌吸引住，心想「若得這等美人摟抱了睡一夜，死也甘心」，於是更加努力讚錢，希望有十兩銀，可以去買王美娘嘅一晚春宵。老鴇嫌棄佢係賣油嘅，好幾次都推咗佢，後嚟終於等到美娘有時間見佢。不過美娘飲醉咗，但係秦重唔介意，整晚服侍醉咗嘅美娘。第二日美娘酒醒之後，覺得唔好意思，心想「難得這好人，又忠厚，又老實，又且知情識趣」，但係「可惜是市井之輩」，「若是衣冠子弟，情願委身事之」。於是佢唔單止無收秦重錢，仲加倍俾返錢佢。冇幾耐朱十老病死咗，秦重接手咗間舖。咁啱呢個時候，美娘嘅親生父母嚟到臨安搵失散咗嘅女，仲喺油舖打工。

一年之後，美娘俾福州太守嘅仔羞辱，解開咗佢嘅纏腳布，小腳赤足嘅美娘流落街頭，寸步難行，啱啱秦重經過見到，即刻幫手搵咗頂轎俾美娘，接佢返去青樓，美娘為咗回報秦重，俾佢留宿一晚，仲應承會嫁俾佢。美娘用咗自己多年儲落嚟嘅錢，幫自己贖身，嫁俾秦重，又認出喺舖頭打工嘅親生父母。後嚟秦重亦都同老豆相認咗。

結局係秦重同莘氏兩夫妻，白頭偕老，生咗兩個讀書有成嘅細路仔。

評價
--

《賣油郎獨佔花魁》係屬於愛情題材嘅小說，但係佢嘅取材、主角都同當時嘅傳統愛情小說好唔同。當時嘅愛情小說都係才子佳人、帝王將相、英雄紅粉之類嘅。呢一部小說嘅男主角係街邊攤販出身嘅商人，女主角係青樓妓女。朱重對美娘嘅愛，最初係出於對佢嘅美貌，只係想摟抱美人「睡一夜」，出於性需要，想追求享樂，不過初會之時，佢對美娘嘅心態出現咗變化，從嫖客嘅性慾需求，升華到愛，亦都感動咗美娘。而美娘對秦重嘅心態亦都喺初會之後出現咗變化，從開始嘅時候，唔係太睇得起佢，然後因為佢喺美娘飲醉時嘅表現，對佢有好覺，再到秦重幫咗美娘，送美娘返屋企，然後決定嫁俾佢，主要係欣賞秦重嘅老實誠心。小說描寫嘅係市井居民嘅愛情，強調嘅係生活當中嘅人性同真情，反映咗當時嘅愛情同婚姻觀念同埋生活理想。其中嘅愛情觀帶有情慾嘅成分，甚至有側重喺點樣討女仔嘅歡心方面，亦都表現咗《三言二拍》當中對「人慾」嘅肯定，呢點同之前嘅愛情題材小說好唔同。

小說嘅男主角秦重，開始嘅時候係社會嘅最底層，同美娘嘅地位同見識都有好大嘅差距。同其他小說唔同，秦重地位提升嘅方法唔係考到功名（例如《西廂記》嘅張生、《紅梅記》嘅書生裴禹、《牡丹亭》嘅柳夢梅等），而係靠做生意賺錢，呢點同傳統嘅戲曲小說常見嘅「私定終身後花園，落難公子中狀元」模式好唔同。這表明了明朝資產階層地位的上升以及社會價值觀的轉變。從呢點可以睇出明朝資產階層地位嘅提升，社會價值觀嘅轉變，傳統嘅「重農抑商」嘅社會思想開始動搖，倫理標準同道德標準亦都喺度改變緊，反映出嗰個時期社會思想嘅特性。小商販喺角逐愛情嘅鬥爭當中成為咗勝利者，擊敗咗士族子弟，說明咗對愛情嘅渴望唔再局限喺知識分子，亦都存在喺普通市民嘅心裏面。

需要注意嘅係，馮夢龍喺描繪主角秦重嘅時候，仍然係向程朱理學之下嘅道德標準靠攏，儘量強調秦重嘅忠厚孝順、勤儉守禮，呢啲就係「存天理」。秦重對於美娘嘅愛戀係仰視式嘅，佢想同美娘度春宵，有啲似宗教咁嘅虔誠，佢努力賺錢嘅過程，有啲似一個朝聖嘅過程，呢點亦都令小說擺脫咗淪為庸俗之作嘅可能性。當佢得到同美娘度春宵嘅機會，美娘醉咗，秦重嘅表現就好似程朱理學「從心所欲而不逾矩」，達到「滅人慾」嘅「理欲合一」，達到道德同靈肉嘅平衡。

改编作品
----

* 清初話本《占花魁》
* 高陽《花魁》

戲劇：

* 崑劇《占花魁》
* 潮劇《賣油郎獨佔花魁》
* 淮劇《賣油郎獨佔花魁》
* 粵劇《賣油郎獨佔花魁》
* 評劇《賣油郎獨佔花魁》
* 杭劇《獨佔花魁女》
* 越劇《賣油郎》
* 揚劇《賣油郎》

電視劇：

* 《愛情寶典之賣油郎獨佔花魁》

電影：

* 《贖妓賣油郎》

書目
--

* 馮夢龍，《醒世恆言》,人民文學出版社,1984年。
* 霍雅娟，從《賣油郎獨佔花魁》等作品看明代白話小說的市民意識，《作家·下半月》，2009年第3期
* 吳翠芹，杜十娘與王美娘形象比較——讀《杜十娘怒沉百寶箱》與《賣油郎獨佔花魁》（頁面存檔備份，存於互聯網檔案館）
* 張淑香，《從小說的角度設計看賣油郎與花魁娘子的愛情》，台北，《中國古典文學研究叢刊——小說之部（二）》

攷
-

1. 1 2 3  〈醒世恆言/第03卷 - 维基文库，自由的图书馆〉. *zh.wikisource.org* (中文). 喺2024-04-04搵到.